UDHËZIM

Nr. 12, datë 17.7.2020
PËR CAKTIMIN E PROCEDURËS DHE AFATET E DORËZIMIT TË DOKUMENTACIONIT NGA PËRMBARUESI GJYQËSOR PRIVAT DHE/OSE ZYRAT E PËRMBARIMIT PRIVAT, TË ARKIVIT DHE TË VULËS PERSONALE

Në mbështetje të nenit 102, pika 4, të Kushtetutës, të nenit 7, pika 2, të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar, dhe të nenit 43, pika 4, të ligjit nr. 26/2019 “Për shërbimin përmbarimor gjyqësor privat”, 

UDHËZOJ:

1. Në rast se përmbaruesit gjyqësor privat i hiqet licenca ose çregjistrohet nga regjistrat e përmbaruesve gjyqësorë privatë dorëzon në Ministrinë e Drejtësisë, sipas përcaktimeve të këtij udhëzimi, vulën personale, mjetin e identifikimit profesional, çështjet përmbarimore të papërfunduara në proces ekzekutimi, si dhe në rastin e çregjistrimit nga regjistrat e përmbaruesve gjyqësorë privatë, arkivin e krijuar prej fillimit të veprimtarisë së tij.

2. Ministri i Drejtësisë përcakton me urdhër ngritjen e një komisioni për marrjen në dorëzim të vulës personale, mjetit të identifikimit profesional, çështjet përmbarimore të papërfunduara në proces ekzekutimi, si dhe në rastin e çregjistrimit nga regjistrat e përmbaruesve gjyqësorë privatë, arkivin e krijuar prej fillimit të veprimtarisë së tij.
3. Për marrjen e vulës personale, mjetit të identifikimit profesional dhe arkivit, personi (ish-përmbaruesi, personi i ngarkuar prej tij përmes prokurës së posaçme apo personi që ka në ruajtje arkivin), njoftohet të paktën 5 (pesë) ditë përpara për ditën dhe orën e dorëzimit, përmes shërbimit postar dhe/ose në rrugë elektronike. Njoftimi nëpërmjet shërbimit postar kryhet përmes postës së porositur.
4. Kur personit nuk i dihet vendbanimi, si dhe kur njoftimi nuk mund të kryhet në asnjë prej vendeve të përcaktuara në nenin 151, të Kodit të Procedurës Administrative, kryhet njoftimi publik sipas parashikimit të nenit 162, të Kodit të Procedurës Administrative. 
5. Komisioni i marrjes në dorëzim të vulës personale, mjetit të identifikimit profesional, çështjet përmbarimore të papërfunduara në proces ekzekutimi, si dhe arkivit, i merr në dorëzim me procesverbal të nënshkruar nga të gjithë anëtarët dhe ish-përmbaruesi ose personi i autorizuar për t’i dorëzuar ato. Në qoftë se ish-përmbaruesi ose personi i autorizuar refuzon nënshkrimin e procesverbalit, Komisioni i marrjes në dorëzim bën shënimin përkatës në procesverbal dhe kur është e mundur, e vërteton me nënshkrimin e një dëshmitari të pranishëm faktin e refuzimit të nënshkrimit.
6. Çështjet përmbarimore të papërfunduara i dorëzohen nga Komisioni i marrjes në dorëzim, përmbaruesit gjyqësor privat zëvendësues të caktuar me urdhër të ministrit të Drejtësisë. Deri në datën e caktimit të përmbaruesit privat zëvendësues me urdhër të ministrit, këto dosje ruhen në Sektorin e Protokoll-Arkivit në Ministrinë e Drejtësisë. 

7. Arkivi i krijuar prej fillimit të veprimtarisë së përmbaruesit i dorëzohet me procesverbal nga Komisioni i marrjes në dorëzim Sektorit të Arkiv-Protokollit në Ministrinë e Drejtësisë.
8. Vula dhe mjeti i identifikimit personal nxirren jashtë përdorimit me procesverbal nga një komision i përcaktuar me urdhër të ministrit të Drejtësisë, në të cilin përfshihen dy nëpunës të Ministrisë së Drejtësisë dhe një anëtar i Dhomës Kombëtare të Përmbarimit.
9. Në rast moszbatimi vullnetar, urdhri i ministrit të Drejtësisë për dorëzimin e vulës personale, mjetin e identifikimit profesional, çështjet përmbarimore të papërfunduara në proces ekzekutimi, si dhe në rastin e çregjistrimit nga regjistrat e përmbaruesve gjyqësorë privatë, arkivin e krijuar prej fillimit të veprimtarisë së tij, të përmendura në këtë urdhër, përbën titull ekzekutiv.
10. Ministria e Drejtësisë merr masa për ndjekjen e procedurave ligjore për lëshimin e urdhrit të ekzekutimit mbi titullin ekzekutiv. Drejtoria e Përgjithshme e Çështjeve Rregullatore të Drejtësisë i kërkon sektorit të përfaqësimit gjyqësor në Ministrinë e Drejtësisë paraqitjen e kërkesës për lëshimin e urdhrit të ekzekutimit. Sektori i përfaqësimit gjyqësor paraqet në gjykatë kërkesën brenda 20 (njëzet) ditëve nga përfundimi i afatit, të përcaktuara në pikat 3 dhe 4, të këtij urdhri. Pas lëshimit të urdhrit të ekzekutimit, Drejtoria e Përgjithshme e Çështjeve Rregullatore të Drejtësisë i kërkon Zyrës së Përmbarimit Shtetëror vënien në ekzekutim të titullit ekzekutiv.
11. Ngarkohen Drejtoria e Përgjithshme Rregullatore e Çështjeve të Drejtësisë në Ministrinë e Drejtësisë, Dhoma Kombëtare e Përmbaruesve Gjyqësorë Privatë dhe përmbaruesit gjyqësorë privatë për zbatimin e këtij udhëzimi.

Ky udhëzim hyn në fuqi menjëherë dhe botohet në Fletoren Zyrtare.
MINISTËR I DREJTËSISË
Etilda Gjonaj (Saliu)

